KIRJALLINEN KYSYMYS E-2122/03

esittäjä(t): Isabelle Caullery (UEN) komissiolle

(25. kesäkuuta 2003)

Aihe: Uusiutuvien energialähteiden käytön edistäminen Turkissa

1. Voiko komissio ilmoittaa, mitä tukia voidaan käyttää ja mistä toimista, ohjelmista ja/tai budjettikohdista on mahdollista saada rahoitusta uusiutuvien energialähteiden, erityisesti tuulienergian, käytön edistämiseen Turkissa?

Voidaanko MEDA ja Euromed -ohjelmia, pk-yrityksille tarkoitettuja tukia, uutta EuroVälimeri-alueen investointeja ja kumppanuutta koskevaa rahoitusvälinettä (FEMIP) ja muita Turkille tarkoitettuja tukia käyttää tuulienergian käytön edistämiseen Turkissa?

2. Voiko komissio myös ilmoittaa, mitä Euroopan investointipankin rahoitusvälineitä on mahdollista käyttää kyseisen energialähteen käytön edistämiseen Turkissa?

3. Aikooko komissio edistää Turkin suhteen sitä yhteisön direktiivissä asetettua tavoitetta, että vuoteen 2010 mennessä 12 prosenttia yhteisössä käytetystä energiasta pitäisi olla peräisin uusiutuvista energialähteistä?

Günter Verheugenin komission puolesta antama vastaus

(12. elokuuta 2003)

Komission tuki Turkille kanavoidaan nykyisin liittymistä valmistelevan taloudellisen tuen ohjelman kautta (budjettikohta B7-050). Tukea annetaan instituutioiden kehittämiseen ja niihin tehtäviin investointeihin, ja siinä keskitytään pääasiassa liittymiskumppanuudessa vahvistettuihin painopisteisiin. Yksi painopistealue liittymiskumppanuudessa on laatia ohjelma, jolla vähennetään Turkin talouden energiaintensiteettiä ja lisätään uusiutuvien energialähteiden käyttöä. Tukea voidaan siis käyttää näihin kohteisiin, vaikka komissio ei tavallisesti myönnäkään tukea suuriin tuloja tuottaviin investointeihin. Tukea voidaan käyttää myös Turkin osuuksien maksamiseen yhteisön ohjelmiin ja virastojen toimintaan osallistumiseksi. Näihin kuuluu mm. monivuotinen Älykäs energiahuolto Euroopassa -ohjelma (20032006), jossa keskitytään energiatehokkuuteen (SAVE), uusiutuvien energialähteiden käyttöön (Altener) ja energian monimuotoistamiseen, myös liikenteessä (STEER).

Euroopan investointipankki (EIP) lainaa rahaa monenlaisiin Turkin infrastruktuuriin tehtäviin suurinvestointeihin, jotka koskevat energiaa, liikennettä ja vesihuoltoa. Varat saadaan pääosin EIP:n ulkoisen luotonannon valtuutuksen EuroMed-määrärahoista ja sen liittymistä valmistelevasta välineestä. EIP on asettanut itselleen tavoitteeksi kaksinkertaistaa kokonaislainaosuutensa mm. uusiutuvia energialähteitä koskeviin hakkeisiin 7,5 prosentista 15 prosenttiin seuraavien neljän vuoden aikana.

Vuonna 1997 julkaistussa komission valkoisessa kirjassa(1) asetetaan yleistavoitteeksi, että 12 prosenttia energiasta tulisi uusiutuvista lähteistä, ja vahvistetaan strategia ja toimintasuunnitelma uusiutuvien energialähteiden käytön lisäämiseksi Euroopan unionissa. Sähköntuotannon edistämisestä uusiutuvista energialähteistä tuotetun sähkön sisämarkkinoilla 27 päivänä syyskuuta 2001 annetussa Euroopan parlamentin ja neuvoston direktiivissä 2001/77/EY(2) vahvistetaan myös kansalliset ohjeelliset tavoitteet vuoteen 2010 mennessä sekä jäsenvaltioita että vuonna 2004 liittyviä kymmentä liittymistä valmistelevaa maata varten. Nämä viitearvot ovat direktiivin liitteessä, ja kaikkien jäsenvaltioiden on noudatettava niitä vuoteen 2010 mennessä. Komissio valvoo tavoitteiden saavuttamista tarkkaan ja pystyy tarvittaessa asettamaan pakolliset tavoitteet vuonna 2004.

(1) KOM(97) 599 lopullinen.

(2) EYVL L 283, 27.10.2001.